Πρωτάθλημα καλαθοσφαίρισης Α1 εθνικής κατηγορίας γυναικών 2017-2018

Το **Πρωτάθλημα Ελλάδος Γυναικών της περιόδου 2017-18** αποτέλεσε την 21η διοργάνωση από τη δημιουργία της Α1 Εθνικής Κατηγορίας. Διοργανώτρια αρχή ήταν η Ελληνική Ομοσπονδία Καλαθοσφαίρισης και οι ομάδες που διαγωνίστηκαν σε αυτό είχαν τη νομική μορφή ερασιτεχνικών σωματείων. Πρωταθλήτρια Ελλάδος για την περίοδο αυτή αναδείχθηκε o Ολυμπιακός Σ.Φ. Πειραιώς, το τρίτο τρόπαιο στην ιστορία του. Η ίδια ομάδα κατέκτησε και το Κύπελλο Ελλάδος, σημειώνοντας νταμπλ για τρίτη συνεχόμενη χρονιά. Άλλο αξιοσημείωτο γεγονός που έλαβε χώρα την περίοδο αυτή ήταν ο υποβιβασμός της ομάδας του Παναθηναϊκού, για πρώτη φορά στην ιστορία του, μετά από αδιάλειπτη παρουσία στην κορυφαία ελληνική διοργάνωση (Α' και έπειτα Α1 Εθνική) από τη δημιουργία της στα μέσα της δεκαετίας του 1980.

## Συμμετέχοντες
Το σύστημα διεξαγωγής της διοργάνωσης ήταν για δεύτερη συνεχόμενη χρονιά το ίδιο, με τη συμμετοχή δώδεκα (12) συλλόγων από ολόκληρη την ελληνική επικράτεια. Για την ανάδειξη Πρωταθλητή διεξήχθη διαδικασία Play-Offs, όπου συμμετείχαν μόνο οι τέσσερις πρώτες ομάδες του βαθμολογικού πίνακα της Κανονικής Περιόδου. Ο υποβιβασμός δύο ομάδων κρίθηκε στα Play-Outs, ενώ ο ουραγός της Κανονικής Περιόδου υποβιβάστηκε απευθείας.

Την προηγούμενη χρονιά τον τίτλο του Πρωταθλητή Ελλάδος είχε κατακτήσει αήττητος ο Ολυμπιακός Πειραιώς, καθώς και το Κύπελλο Ελλάδος. Από την αναβίωση του τμήματος μετά από περίπου μισό αιώνα αδράνειας το καλοκαίρι του 2015, ο πειραϊκός σύλλογος μετρούσε στο σημείο αυτό 55 συνεχόμενες νίκες και στις δύο διοργανώσεις. Η ομάδα του Πειραιά ξεκίνησε και τη νέα περίοδο ως αδιαφιλονίκητο φαβορί λόγω οικονομικής επιφάνειας, έχοντας συγκεντρώσει στο ρόστερ της μερικές από τις πιο πεπειραμένες Ελληνίδες διεθνείς αθλήτριες. Παράλληλα ήταν και η μοναδική ελληνική ομάδα που δήλωσε συμμετοχή σε ευρωπαϊκή διοργάνωση και συγκεκριμένα στο EuroCup, τη δεύτερη τη τάξει διοργάνωση της FIBA Europe.

Από την Α2 Εθνική Κατηγορία προβιβάστηκαν την προηγούμενη άνοιξη οι παρακάτω ομάδες (οι Πρωταθλητές απευθείας, η δευτεραθλήτρια Νότου μέσω μπαράζ):





Το Μάιο του 2017 οι Εσπερίδες Καλλιθέας απορρόφησαν τον Ίκαρο τον οποίο και αντικατέστησαν στο Πρωτάθλημα της Α1 Εθνικής.

Έξι (6) ομάδες του Πρωταθλήματος διέθεταν την έδρα τους στην Αττική, δύο (2) στον Πειραιά, δύο (2) στη Θεσσαλονίκη, μία (1) στο νησί της Λευκάδας και μία (1) στο Βόλο.



Οι ομάδες που αποτέλεσαν το δυναμικό της Α1 Εθνικής Κατηγορίας για την περίοδο 2017-18 ήταν με αλφαβητική σειρά οι ακόλουθες:






;Σημειώσεις:

**α.**  Την τεχνική ηγεσία του Ολυμπιακού Πειραιώς διατηρούσε μέχρι το Δεκέμβριο του 2017 η Ελένη Καπογιάννη. Για το υπόλοιπο της χρονιάς την αντικατέστησε ο Κώστας Μίσσας.
**β.**  Το Δεκέμβριο του 2017 αποχώρησαν με δική τους πρωτοβουλία από τον Παναθλητικό Πειραματικό οι προπονητές Γιώργος Ατακτίδης και Σίμος Μαρβάκης λόγω της κακής βαθμολογικής του θέσης. Ακολούθως, μετά από έξι μήνες απουσίας, επέστρεψε προσωρινά στον πάγκο της ομάδας η Ελένη Καφαντάρη. Από τις αρχές Απριλίου μέχρι και το τέλος της χρονιάς την καθοδήγηση της ομάδας ανέλαβε η Βιβή Διαβολεμένου, η οποία μέχρι τότε προπονούσε τα νεανικά τμήματα.


## Κανονική Περίοδος (Α' Φάση)
Η Α' Φάση του Πρωταθλήματος (κανονική περίοδος) διεξήχθη από τις 14 Οκτωβρίου 2017 μέχρι τις 29 Απριλίου 2018. Τα σωματεία που συμμετείχαν αναμετρήθηκαν μεταξύ τους δύο φορές. Η κλήρωση για την κατάρτιση του προγράμματος έλαβε χώρα στις 21 Αυγούστου 2017 στην Αθήνα. Το πρόγραμμα και τα αποτελέσματα των αναμετρήσεων ήταν τα ακόλουθα:

### Πρόγραμμα


### Βαθμολογία
Μετά τη λήξη της Κανονικής Περιόδου επικεφαλής του βαθμολογικού πίνακα βρέθηκε ο αήττητος σε 22 αγωνιστικές Ολυμπιακός Πειραιώς. Την τετράδα των ομάδων που προχώρησαν στη διαδικασία των Play-Offs τη συγκεκριμένη χρονιά συμπλήρωσαν ο πρωτοεμφανιζόμενος Φάρος Κερατσινίου, ο Πανιώνιος και η Δάφνη Αγίου Δημητρίου. Η τελευταία είχε ισοβαθμίσει με τη Νίκη Λευκάδας και τον Π.Α.Ο.Κ., ωστόσο υπερείχε στα μεταξύ τους αποτελέσματα. Ο Παναθηναϊκός, ο οποίος έλαβε μέρος στο Πρωτάθλημα με σύνθεση ανάγκης αποτελούμενης κυρίως από Νεανίδες, δεν σημείωσε καμία νίκη στο Πρωτάθλημα και υποβιβάστηκε απευθείας. Οι ομάδες που βρέθηκαν στις θέσεις 8 έως 11 της κατάταξης υπερασπίστηκαν την παραμονή τους στην Α1 Εθνική στη διαδικασία των Play-Outs. Αυτές ήταν οι Εσπερίδες Καλλιθέας, ο Πρωτέας Βούλας, ο Παναθλητικός-Πειραματικό και ο Ολυμπιακός Βόλου.











### Ατομικές διακρίσεις
Οι κορυφαίες αθλήτριες σε εννιά βασικές στατιστικές κατηγορίες κατά τη λήξη της κανονικής περιόδου ήταν οι ακόλουθες:





## Play-Outs (Β' Φάση)
Στη φάση των Play-Outs συμμετείχαν οι ομάδες που κατετάγησαν στις θέσεις 8 έως 11 της βαθμολογικής κατάταξης, όπως διαμορφώθηκε μετά τη λήξη της Κανονικής Περιόδου. Συγκεκριμένα οι 8ες Εσπερίδες Καλλιθέας διασταυρώθηκαν με τον 11ο Ολυμπιακό Βόλου και ο 9ος Πρωτέας Βούλας με τον 10ο Παναθλητικό-Πειραματικό Συκεών. Νικήτρια αναδείχθηκε η ομάδα εκείνη που πρώτη πέτυχε τρεις νίκες επί της αντιπάλου της στους μεταξύ τους αγώνες, μεταφέροντας τα αποτελέσματα της Κανονικής Περιόδου. Οι δύο ηττημένες ομάδες ακολούθησαν το δρόμο του υποβιβασμού. Πλεονέκτημα έδρας είχε αυτονόητα η ομάδα που κατετάγη υψηλότερα. Η διαδικασία ξεκίνησε στις 2 Μαΐου και ολοκληρώθηκε στις 6 Μαΐου 2018.

Σε ό,τι αφορά το ζευγάρι Εσπερίδες Καλλιθέας και Ολυμπιακός Βόλου, αμφότερες οι ομάδες μετέφεραν από μία εντός έδρας νίκη από την Κανονική Περίοδο (52-42 στην Καλλιθέα, 72-71 στο Βόλο). Στη διαδικασία των Play-Outs  χρειάστηκαν δύο παιχνίδια για να δοθεί το δίκαιωμα παραμονής στην Α1 Εθνική, το οποίο κέρδισαν οι Εσπερίδες με ισάριθμες νίκες (81-56 στην Καλλιθέα, 71-77 στο Βόλο). Για το άλλο ζευγάρι τα πράγματα αποδείχθηκαν απλούστερα, καθώς ο Πρωτέας μετέφερε δύο νίκες απέναντι στην ομάδα των Συκεών (49-60 στο Επταπύργιο, 80-78 στη Βούλα). Ο Πρωτέας αναδείχθηκε τρίτη φορά νικητής εντός έδρας με σκορ 88-55 εξασφαλίζοντας οριστικά την παραμονή του.



## Play-Offs (Β' Φάση)
Η διαδικασία των Play-Offs διοργανώθηκε με τη συμμετοχή μόνο των τεσσάρων (4) πρωτοπόρων ομάδων και τη διεξαγωγή σειρών αγώνων για τους Ημιτελικούς, τους Μικρούς Τελικούς και τους Μεγάλους Τελικούς. Η απλοποίηση αυτή είχε λάβει χώρα από την προηγούμενη χρονιά για οικονομικούς κυρίως λόγους.

H φάση των Ημιτελικών ξεκίνησε στις 2 Μαΐου και ολοκληρώθηκε στις 6 Μαΐου 2018. Στη Β' Φάση εντάχθηκαν οι σειρές των Ημιτελικών που κρίθηκαν στις τρεις νίκες μεταφέροντας και τα αποτελέσματα της Κανονικής Περιόδου. Οι δύο νικήτριες προκρίθηκαν στους Μεγάλους Τελικούς και οι δύο ηττημένες στους Μικρούς Τελικούς. Πλεονέκτημα έδρας είχε κάθε φορά η ομάδα που τερμάτισε υψηλότερα στην Κανονική Περίοδο.

Το ένα ζευγάρι συνέθεσαν, όπως ακριβώς και την προηγούμενη χρονιά, ο 1ος στην Κανονική Περίοδο Ολυμπιακός Πειραιώς και η 4η Δάφνη Αγίου Δημητρίου. Οι ερυθρόλευκες μετέφεραν δύο νίκες (100-58, 53-85) και κλήθηκαν να σημειώσουν μόλις μία επιπλέον νίκη. Την πέτυχαν άμεσα νικώντας εμφατικά στη Γλυφάδα με σκορ 86-37 και έτσι προκρίθηκαν στους Μεγάλους Τελικούς. Στο έτερο ζευγάρι τα αποτελέσματα της Κανονικής Περιόδου ήταν ισορροπημένα. Συγκεκριμένα ο 2ος Φάρος Κερατσινίου και ο 3ος Πανιώνιος μετέφεραν μία εντός έδρας νίκη ο καθένας (58-52 στο Κερατσίνι, 69-67 στη Νέα Σμύρνη). Στον πρώτο μεταξύ τους αγώνα για τη Β' Φάση ο Φάρος αναδείχθηκε νικητής στην έδρα του με σκορ 58-44, παίρνοντας έτσι το προβάδισμα στη μεταξύ τους σειρά. Στην επανάληψη της Νέας Σμύρνης ο Φάρος υπέταξε εκ νέου τον αντίπαλό του με σκορ 55-73, λαμβάνοντας το δικαίωμα συμμετοχής στους Μεγάλους Τελικούς.



## Τελικοί (Γ' Φάση)
Στην τελευταία φάση του Πρωταθλήματος, οι ομάδες που πέρασαν επιτυχώς στην καλύτερη τετράδα αγωνίστηκαν στη σειρά των Μικρών και Μεγάλων Τελικών. Οι αγώνες διεξήχθησαν από τις 9 Μαΐου έως τις 13 Μαΐου 2018. Η νικήτρια των Μεγάλων Τελικών κατέκτησε και τον τίτλο του Πρωταθλητή Ελλάδος για το έτος 2017-18, ενώ οι επόμενες ομάδες θέτονται σε σειρά προτεραιότητας για έξοδο στα ευρωπαϊκά πρωταθλήματα σύμφωνα με τους κανονισμούς της FIBA Europe.

Στη σειρά των Μικρών Τελικών βρέθηκαν αντιμέτωποι ο Πανιώνιος και η Δάφνη Αγίου Δημητρίου. Νικήτρια της σειράς θεωρήθηκε η ομάδα που πρώτη συγκέντρωσε τρεις νίκες επί της αντιπάλου της μεταφέροντας τις νίκες και ήττες της Κανονικής Περιόδου. Οι δύο ομάδες είχαν στην Κανονική Περίοδο επικρατήσει στο παιχνίδι που έλαβε χώρα στην έδρα τους (79-71 στη Νέα Σμύρνη, 63-60 στον Άγιο Δημήτριο)  και συνεπώς είχαν ανάγκη δύο νίκες για να πετύχουν στο στόχο της τρίτης θέσης. Νικητής του πρώτου μεταξύ τους αγώνα αναδείχθηκε ο Πανιώνιος στην έδρα του με σκορ 68-48. Ο τελευταίος διπλασίασε τις νίκες του στην αντίπαλη έδρα τέσσερις ημέρες μετά με σκορ 60-69, με τη σειρά να ολοκληρώνεται στο σημείο αυτό.

Νικήτρια της σειράς των Μεγάλων Τελικών θεωρήθηκε η ομάδα που πρώτη συγκέντρωσε τέσσερις νίκες επί της αντιπάλου της μεταφέροντας τις νίκες και ήττες της κανονικής περιόδου. Στη διεκδίκηση του τροπαίου ρίχτηκαν οι δύο πρωτοπόροι της Κανονικής Περιόδου, Ολυμπιακός Πειραιώς και Φάρος Κερατσινίου. Ο Ολυμπιακός είχε το πλεονέκτημα τόσο της έδρας όσο και σε ό,τι αφορά τα εκ μεταφοράς αποτελέσματα, καθώς είχε αναδειχθεί ήδη νικητής δύο φορές (58-70 στο Κερατσίνι, 74-49 στη Γλυφάδα). Στο πρώτο μεταξύ τους Τελικό ο Ολυμπιακός πήρε την τρίτη του νίκη νικώντας στην έδρα του με μεγάλη διαφορά, 90-56. Χρειάστηκε ένα ακόμη παιχνίδι για να σφραγίσει τον τίτλο, στο οποίο και νίκησε εκτός έδρας το Φάρο με σκορ 59-86. Με τον τρόπο αυτό οι «ερυθρόλευκες» κατέκτησαν τον τίτλο του Πρωταθλητή Ελλάδος για την περίοδο 2017-18.

## Διάγραμμα Β', Γ' Φάσεων

## Τελική Κατάταξη
Το Πρωτάθλημα Ελλάδος για την αγωνιστική περίοδο 2017-18 κατέκτησε για τρίτη χρονιά στην ιστορία του ο Ολυμπιακός Σ.Φ. Πειραιώς. Την ίδια χρονιά η ομάδα επιβεβαίωσε την υπεροχή της έναντι των υπολοίπων κατακτώντας και το Κύπελλο Ελλάδος. Η κατάκτηση αυτή του ντάμπλ, για τρίτη συνεχόμενη χρονιά, έλαβε χώρα χωρίς να υποστεί ο Ολυμπιακός καμία ήττα, ενώ παραμένει αήττητος  σε εγχώρια διοργάνωση από τη στιγμή της ανασύστασής του το καλοκαίρι του 2015 (σερί 84-0).

Τα Play-Offs δεν έφεραν καμία αλλαγή στην τελική κατάταξη, που αντιστοιχεί με εκείνη της Κανονικής Περιόδου. Η κατάληψη της δεύτερης θέσης από το Φάρο Κερατσινίου είναι αξιοσημείωτη καθώς ο σύλλογος δεν είχε ποτέ ξανά αγωνιστεί στην κορυφαία κατηγορία.

Τον υποβιβασμό στην Α2 Εθνική Κατηγορία γνώρισαν απευθείας ο Παναθηναϊκός, που βασανίστηκε από έντονα οικονομικά προβλήματα, και μέσω των Play-Outs ο Παναθλητικός-Πειραματικό Συκεών και ο Ολυμπιακός Βόλου.

Θεωρητικά, οι καλύτερες ομάδες που συμμετείχαν τη χρονιά αυτή στην Α1 Εθνική - με σειρά προτεραιότητας που ορίζει η θέση τους στην τελική κατάταξη - είχαν δικαίωμα συμμετοχής στις διοργανώσεις της FIBA Europe για την περίοδο 2018-19 από τη στιγμή που θα κατέβαλαν ένα χρηματικό ποσό και που οι εγκαταστάσεις τους θα πληρούσαν κάποια ελάχιστα κριτήρια μεγέθους και ποιότητας. Τελικά στα προκριματικά της δεύτερης τη τάξει ευρωπαϊκής διοργάνωσης, το EuroCup Γυναικών, δήλωσε συμμετοχή η Νίκη Λευκάδας. Ο Ολυμπιακός αποφάσισε τη χρονιά αυτή να στοχεύσει υψηλότερα, δηλώνοντας συμμετοχή στα προκριματικά της γυναικείας EuroLeague, έχοντας εξασφαλισμένη θέση στο EuroCup στην περίπτωση αποτυχίας. Η τελευταία χρονιά κατά την οποία δύο ελληνικές γυναικείες ομάδες αγωνίστηκαν σε ευρωπαϊκή διοργάνωση ήταν το 2010-11, οπότε και δήλωσαν συμμετοχή στο EuroCup οι Αθηναϊκός και Άρης Θεσσαλονίκης.















## Σημειώσεις
* Στις 4 Μαρτίου, οπότε και η Νίκη Λευκάδας υποδέχθηκε τη Δάφνη Αγίου Δημητρίου για την 17η αγωνιστική, ο αγώνας είχε διάρκεια-ρεκόρ. Για την ανάδειξη νικητή χρειάστηκαν 70 λεπτά (έξι παρατάσεις) για να πάρουν τελικά οι γηπεδούχες τη νίκη με σκορ 109-106. Αναλυτικά το σκορ εξελίχθηκε 62-62 κ.α., 71-71 α' παρ., 77-77 β' παρ., 82-82 γ' παρ., 96-96 δ' παρ., 102-102 ε' παρ. Οι δε 215 πόντοι που σημειώθηκαν αποτελούν επίσης ρεκόρ στην ιστορία της Α1 Γυναικών.
* Ο Παναθηναϊκός, όντας η μοναδική ομάδα με αδιάλειπτη παρουσία στην κορυφαία Κατηγορία τα τελευταία 34 χρόνια, υποβιβάστηκε για πρώτη φορά στην Α2 Εθνική Κατηγορία. Εξαιτίας σοβαρών οικονομικών προβλημάτων πολλά τμήματα του Ερασιτέχνη έδειξαν σημάδια παρακμής τη χρονιά αυτή είτε δηλώνοντας συμμετοχή σε μικρότερα Πρωταθλήματα από τα συνηθισμένα είτε και καθόλου. Το γυναικείο τμήμα καλαθοσφαίρισης αποφασίστηκε τελικά - για ιστορικούς κυρίως λόγους - να συμμετάσχει κανονικά στην Α1 Εθνική μόνο με Νεανίδες και Κορασίδες στη σύνθεσή του και φυσικά καμία ξένη αθλήτρια. Αν και η ομάδα παρουσιάστηκε αξιοπρεπής (το ίδιο περίπου ρόστερ κατέκτησε το Πρωτάθλημα Ελλάδος Νεανίδων το καλοκαίρι) υπέστη 22 ήττες σε ισάριθμες αγωνιστικές και απώλεσε τη θέση του στην Κατηγορία.
* Η Τατιάνα Ζότοβα, ουκρανικής καταγωγής, αποτελεί τη μεγαλύτερη ηλικιακά αθλήτρια που αγωνίστηκε ποτέ στην Α1 Εθνική Κατηγορία. Την περίοδο 2017-18, σε ηλικία 47 ετών, συμμετείχε σε 15 αγώνες με τα χρώματα των Εσπερίδων Καλλιθέας. Παράλληλα εργάστηκε και ως προπονήτρια στα παιδικά τμήματα του ίδιου συλλόγου. 
* Η Αμερικανίδα Αριάνα Μούρερ, επίσης αθλήτρια των Εσπερίδων, ήταν η πρώτη αθλήτρια μετά από εννέα χρόνια που κατάφερε να πετύχει triple double (διψήφιο αριθμό σε τρεις στατιστικές κατηγορίες) στο Πρωτάθλημα. Ειδικότερα πέτυχε 11 πόντους, 12 ριμπάουντ και 11 ασίστ στην νίκη της ομάδας της με σκορ 75-59 επί του Παναθλητικού. Στα Play-Outs επανέλαβε το επίτευγμά της, κάτι που καμία αθλήτρια στο παρελθόν δεν έχει καταφέρει μέσα στην ίδια χρονιά. Αυτή τη φορά απέναντι στον Ολυμπιακό Βόλου συγκέντρωσε 16 πόντους, 13 ριμπάουντ και 10 ασίστ.
* Ο Ολυμπιακός Βόλου φιλοξενήθηκε κατά την τελευταία αγωνιστική της Κανονικής Περιόδου από τον Πρωτέα Βούλας, αλλά ο αγώνας δεν ολοκληρώθηκε, καθώς η βολιώτικη ομάδα αποχώρησε έξι λεπτά πριν τη λήξη και με το σκορ στο 78-44 υπέρ της αντίπαλης ομάδας. Επίσημη αιτιολόγηση ήταν η ένδειξη διαμαρτυρίας απέναντι στη δυσμενή διαιτησία. Ο αγώνας κατακυρώθηκε με 20-0 υπέρ των γηπεδούχων, ο Ολυμπιακός Βόλου μηδενίστηκε και του αφαιρέθηκε ένας βαθμός. Ωστόσο, αυτή η εξέλιξη είχε επίσης το επακόλουθο να διασταυρωθεί ο τελευταίος με ευνοϊκότερο αντίπαλο στα Play-Outs (η σειρά με τις Εσπερίδες ήταν στο 1-1, ενώ με τον Πρωτέα - που θα αντιμετώπιζε αν το ματς έληγε κανονικά - βρισκόταν πίσω με 2-0). Αυτό ξεσήκωσε αντιδράσεις και τελικά το σωματείο παραπέμφθηκε στον Αθλητικό Δικαστή για δυσφήμηση του αθλήματος.  
* Στα τέλη Ιουνίου 2018 ο δευτεραθλητής Ελλάδος, Φάρος Κερατσινίου, ανακοίνωσε την πρόθεσή του την επόμενη χρονιά να δηλώσει συμμετοχή σε χαμηλότερη κατηγορία, λόγω αδυναμίας να ανταποκριθεί στις οικονομικές υποχρεώσεις της Α1 Εθνικής.

## Παραπομπές


## Εξωτερικοί σύνδεσμοι

* «Βαθμολογία και Αποτελέσματα Πρωταθλήματος Α1 Εθνικής Κατηγορίας Γυναικών 2017-2018», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
* «Ειδική Προκήρυξη Πρωταθλήματος Α1 Εθνικής Κατηγορίας Γυναικών 2017-2018», έγγραφο στον επίσημο ιστότοπο της Ελληνικής Ομοσπονδίας Καλαθοσφαίρισης. 
* «Eurobasket.com All-Greek League Awards 2018», 29 Μαΐου 2018. 



2017 2018
Πρωταθλημα Ελλαδος Α1 Γυναικών 2017 2018
Πρωταθλημα Ελλαδος Α1 Γυναικών 2017 2018